M. Vášáryová, poslankyňa: (2010-02-09):
Konštatujem, že návrh bol doručený v lehote určenej § 72 nášho rokovacieho poriadku, t. j. 15 dní pred konaním schôdze, na ktorej sa uskutoční jeho prvé čítanie. Predseda Národnej rady posúdil uvedený návrh podľa legislatívnych pravidiel v súlade s § 70 ods. 1 zákona o rokovacom poriadku a zaradil ho v súlade s § 72 ods. 2 na rokovanie dnešnej schôdze. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona o rokovacom poriadku, ako aj náležitosti, ktoré sú určené v legislatívnych pravidlách. V zmysle pripojenej doložky zlučiteľnosti problematika návrhu nie je v práve Európskej únie upravovaná. Podľa navrhovateľky návrh bude mať vplyv na rozpočet verejnej správy a orgánov územnej samosprávy, ale nebude mať vplyv na životné prostredie, zamestnanosť a podnikateľské prostredie. Upozornila by som ctené kolegyne a kolegov, že pani poslankyňa upozornila na jednu vec, ktorá je veľmi dôležitá a v európskom práve a v Európskom súdnom dvore mimoriadne sledovaná, a to je copyright. Je mi ľúto, že som sama na to neprišla, ako spravodajkyňa zákona by som na to upozornila. Ministerstvo kultúry o tom vôbec neuvažovalo, že niektoré monumenty, alebo ako by som to nazvala, ktorých sa týka zákon o štátnom jazyku, sa týkajú umeleckých diel, na ktoré majú autori copyright, to znamená autorské práva. Upozorňujem ctených kolegov, že autorské práva sú jedny z najchránenejších dnes práv na pôde Európskej únie, to znamená akýkoľvek súd, ktorý by sa v tejto záležitosti dostal na pôdu Európskeho súdu, by pravdepodobne žalovatelia vyhrali. Potom to ale budú platiť naši daňoví poplatníci. Len na to upozorňujem, aby to  bolo zaznamenané, keby náhodou k niečomu došlo. Môžem vás ubezpečiť, pani poslankyňa Biró, že asi už nemôže dôjsť k žiadnej manipulácii s výpoveďami pána vysokého komisára Knuta Volebaecka, pretože som včera o šiestej hodine moderovala jeho vystúpenie a jeho diskusiu s občanmi a s veľvyslancami a s expertmi na pôde Slovenskej spoločnosti pre zahraničnú politiku, ktorú si pán Knut Volebaeck vyžiadal. Takže tam každý, kto mal záujem, mohol počuť, a bolo to aj s prekladom zo slovenčiny pre tých, ktorí neovládajú angličtinu, mohol si vypočuť originál jeho vystúpenia a aj odpovede na veľmi zaujímavé otázky, ktoré sa netýkali, samozrejme, len tohto zákona, ale týkali sa napríklad aj úlohy Kazachstanu teraz vo veľmi dôležitom Výbore OBSE. Samozrejme upozorňoval aj na dobré správanie sa a na veci, ktoré si nesieme z detstva, ale ktoré sa už dospelí ľudia nenaučia. Znovu upozorňujem teda na autorské práva. A čo sa týka latinčiny, o ktorej ste sa zmieňovali, pani poslankyňa, no v tomto zmysle sme všetci nedovzdelaní. A Matej Bel ľuďom, ktorí nevedeli po latinsky, hovoril viri obscuri, čo v preklade znamená divokí muži, vtedy ženy nesmeli byť vzdelané, takže v tomto prípade by sa nás to netýkalo aj s pani poslankyňou, ale týkalo by sa to len nedovzdelaných mužov. ale latinčinu znesieme, pretože na latinčine sa nedajú nejaké politické body akosi nájsť. Takže v tomto ohľade by som chcela, aby tento zákon bol posunutý do druhého čítania a prípadne po porade ešte s mnohými odborníkmi sme vyriešili autorský zákon, pretože znovu upozorňujem, ak sa niektorý monument dostane na európsku pôdu, prehráme, to už je jasné. Vychádzajúc z oprávnení, ktoré pre mňa ako spravodajkyňu vyplývajú z § 73 nášho zákona o rokovacom poriadku odporúčam, aby sa Národná rada uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady zo 14. januára 2010 č. 1442 navrhujem, aby v prípade jeho postúpenia do druhého čítania návrh zákona prerokovali ústavnoprávny výbor a náš výbor pre kultúru a médiá. Za gestorský výbor navrhujem výbor pre kultúru a médiá. Odporúčam, aby uvedené výbory prerokovali návrh zákona v lehote do 30 dní a gestorský výbor do 31 dní odo dňa pridelenia. Pán predsedajúci, ďakujem, skončila som, prosím, otvorte rozpravu.